Pesticidrest skader ikke arveanlæggene

Vand i hverdagen Pesticider

Ny undersøgelse viser, at chlorothalonil-amidsulfonsyre ikke, som først frygtet, skader arveanlæggene. Miljøstyrelsen justerer derfor grænseværdien for stoffet til det normale niveau for pesticider i drikkevand.

Arkivfoto: Colourbox

Der er ikke en særlig sundhedsrisiko ved pesticid-nedbrydningsproduktet chlorothalonil-amidsulfonsyre.

Det viser nye studier af stoffet udført af kontraktlaboratorier for producenten Syngenta.

På den baggrund har DTU Fødevareinstituttet opdateret den sundhedsmæssig vurdering af chlorothalonil-amidsulfonsyre.

Miljøministeriet ændrer snarest muligt drikkevandsbekendtgørelsen, så kvalitetskravet for stoffet hæves fra 0,01 mikrogram/liter til det generelle krav for pesticider på 0,1 mikrogram/liter.

Undersøgelse viser, at chlorothalonil-amidsulfonsyre ikke giver skader på arveanlæggene, og at det er derfor ikke nødvendigt at fastholde det særligt lave kvalitetskrav på 0,01 µg/L.

Det vil fortsat være et krav, at vandforsyningerne skal kontrollere for stoffet.

Grænseværdi sat ekstra lavt

Miljøstyrelsen informerede tilbage i april 2019 alle landets kommuner om, at drikkevand hurtigst muligt skulle testes for chlorothalonil-amidsulfonsyre.

Det skete efter fund af stoffet i drikkevand og efter, at en sundhedsmæssig vurdering af stoffet viste, at det ned til en grænseværdi på 0,01 mikrogram/liter ikke kunne afvises, at det kunne skade arveanlæggene og derfor være sundhedsmæssigt problematisk at indtage vandet.



For at kunne bekræfte eller afkræfte om stoffet var sundhedsfarligt, skulle der laves flere undersøgelser. Resultatet foreligger nu og viser, at chlorothalonil-amidsulfonsyre er mindre farligt end først antaget.